**PREDKLADACIA SPRÁVA**

Ministerstvo životného prostredia Slovenskej republiky predkladá do legislatívneho procesu návrh zákona, ktorým sa mení a dopĺňa zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) z dôvodu riešenia nevyhnutných problémov vyplývajúcich z aplikačnej praxe.

Konkrétne ide o úpravu v časti súhlasov, kde na základe praktickej aplikácie dochádza k zmene, tak aby reflektovala aktuálnu situáciu. Úpravou príde k zníženiu byrokratického zaťaženia podnikateľského prostredia a teda aj orgánov štátnej správy, ktoré sa budú môcť dôslednejšie venovať kľúčovým bodom zákona o odpadoch. Ďalšiu úpravu na základe praktickej aplikácie si vyžiadala opätovne oblasť rozšírenej zodpovednosti výrobcov. Samotné úpravy sú vyvolané situáciou v tejto oblasti ktorá nastala v prvom štvrťroku 2020. Táto úprava nie je rozsiahla a má zabezpečiť základnú stabilitu systému.

Návrhom zákona sa dopĺňajú opatrenia z aktuálneho Programu predchádzania vzniku odpadov na roky 2019-2025 a upresňuje sa aplikácia § 15 zákona o odpadoch. V nadväznosti na rozporové rokovania boli doplnené aj ustanovenia ohľadom posilnenia vynútiteľnosti primárneho materiálového zhodnotenia odpadu z obalov a odpadu z neobalových výrobkov zberovými spoločnosťami.

Predkladaný návrh zákona má negatívny aj  pozitívny vplyv na podnikateľské prostredie, pozitívny vplyv na životné prostredie. Predkladaný návrh zákona nemá vplyv na rozpočet verejnej správy, vplyvy na informatizáciu, sociálne vplyvy, na služby pre občana a na manželstvo, rodičovstvo a rodinu.

Dátum účinnosti návrhu zákona je navrhnutý na 1. júla 2021.

Návrh zákona bol predmetom medzirezortného pripomienkového konania od 10. decembra 2020 do 4. januára 2021 ako súčasť návrhu zákona, z ktorého sa odčlenila časť, ktorá sa predkladá samostatne a je čisto transpozíciou smernice EÚ.

 Návrh zákona sa na rokovanie Legislatívnej rady vlády Slovenskej republiky predkladá s rozpormi s Asociáciou zamestnávateľských zväzov a združení, Republikovou úniou zamestnávateľov a Asociáciou priemyselných zväzov.

Predkladaný návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu SR, medzinárodnými zmluvami a inými medzinárodnými dokumentami, ktorými je Slovenská republika viazaná a súčasne je v súlade s právom Európskej únie.

**Vyhlásenie o rozporoch**

**Asociácia zamestnávateľských zväzov a združení**
1. Žiadajú jednoznačné určenie povinnosti zriadenia transparentného účtu výlučne pre organizáciu zodpovednosti výrobcov pre obaly, prevádzkujúcu systém združeného nakladania s odpadmi z obalov a s odpadmi z neobalových výrobkov, oddelene vyzbieraných z komunálnych odpadov.

*Vyjadrenie MŽP SR*

Transparentný účet sa zavedie ako nástroj kontroly pre všetky OZV a len pre zberové spoločnosti, ktoré vykonávajú zber odpadov z obalov a z neobalových výrobkov.

2. V § 114b a čl. III požadujú uviesť, že úprava sa netýka skládok odpadov, ktoré sú zároveň environmentálnou záťažou a pri ktorých je povinnou osobou na sanáciu environmentálnej záťaže z rozhodnutia vlády SR určené príslušné ministerstvo.

*Vyjadrenie MŽP SR*

Úprava v § 114b ods. 1 rieši problém s aplikáciou uzatvárania skládky odpadov a nerieši problematiku sanácie environmentálnej záťaže.

**Republiková únia zamestnávateľov**

1.Požadujú doplniť § 59 odsekom 14, ktorý znie: „(14) Organizácia zodpovednosti výrobcov, ktorej súhrnný počet obyvateľov v zmluvných obciach na nasledujúci kalendárny rok od 01. januára kalendárneho roka nezodpovedá trhovému podielu organizácie zodpovednosti výrobcov, lebo je menší, uzatvorí s obcami zmluvu najneskôr do 31. decembra kalendárneho roka, s účinnosťou zmluvy od 01. januára nasledujúceho roku, tak, aby bola dodržaná požiadavka podľa § 28 ods. 5 písm. f); počet obyvateľov jej zmluvných obcí musí zodpovedať jej trhovému podielu.“.

*Vyjadrenie MŽP SR*

Úprava, ktorá rieši vyrovnanosť bola vykonaná ostatnou novelou zákona o odpadoch, ďalšia úprava by spôsobila nový disbalans. Zmena celkovej filozofie sa plánuje v novom zákone o obaloch, ktoré ministerstvo aktuálne začína pripravovať.

2.Navrhujú auditovaný výkon kontroly výrobcov, OZV a zberových spoločností ako alternatívu zavedenia transparentného účtu.

*Vyjadrenie MŽP SR*

Transparentný účet sa zavedie ako nástroj kontoly pre všetky OZV a len pre zberové spoločnosti, ktoré vykonávajú zber odpadov z obalov a z neobalových výrobkov.

3.Navrhujú doplniť návrh zákona o zrušenie výnimiek a obmedzení v rámci rozšírenej zodpovednosti výrobcov pre štátne organizácie.

*Vyjadrenie MŽP SR*

MŽP SR zaradí problematiku do diskusie k nasledujúcej novele zákona, ktorá sa bude zaoberať vlastníctvom odpadu.

4. Navrhujú do §59 ods. 4, písm. b) za vetu doplniť: „vrátane záväzku zabezpečiť primárne materiálové zhodnotenie vytriedených zložiek komunálnych odpadov a až následne energetické zhodnotenie tak, aby boli splnené ciele ustanovené v prílohe č. 3 tohto zákona.

*Vyjadrenie MŽP SR*

Upravené v zmysle pripomienky v § 6 ods. 13, §59 ods. 4 písm. d), § 81 ods. 27, § 105 ods. 3 písm. m).

5. Navrhujú, aby zberová spoločnosť bola povinná vyzbieraný odpad z obalov a odpad z neobalových výrobkov dotrieďovať na nižšie uvedené frakcie.

*Vyjadrenie MŽP SR*

Upravené v zmysle pripomienky v § 6 ods. 13, §59 ods. 4 písm. d), § 81 ods. 27, § 105 ods. 3 písm. m).

6. Navrhujú vloženie nového novelizačného bodu, ktorým sa zo zákona vypustí § 59 ods. 1 písm. f). OZV tvrdí, že v aktuálnej legislatívnej situácii nemá na zákonnú povinnosť plnenia štandardov zberu dosah, preto požadujú návrat zodpovednosti za plnenie štandardov zberu na obec resp. presun zodpovednosti za plnenie štandardov zberu na zberovú spoločnosť.

*Vyjadrenie MŽP SR*

V § 59 ods. 4 písm. e) sa doplnila povinná náležitosť zmluvy medzi OZV a zberovou spoločnosťou, v ktorej si OZV môže upraviť mantinely štandardov zberu.

7. Podľa navrhovanej legislatívnej úpravy sa zmluva medzi OZV a obcou bude musieť uzatvárať na obdobie najmenej dvoch kalendárnych rokov.

*Vyjadrenie MŽP SR*

MŽP SR navrhlo posunúť účinnosť tohto bodu na 1. januára 2023, aby sa dosiahlo časové zosúladenie zmlúv.

8.Podľa súčasného znenia § 59 ods. 11 zákona OZV je oprávnená písomne vypovedať zmluvu s obcou okrem výpovedných dôvodov uvedených v zmluve podľa § 59 ods. 2 zákona len pri naplnení 2 taxatívne stanovených dôvodov upravených v písmenách a) a b). Navrhujú doplniť nový výpovedný dôvod spojený s potrebou plnenia požiadaviek podľa § 28 ods. 5 písm. f) zákona.

*Vyjadrenie MŽP SR*

Úprava, ktorá rieši vyrovnanosť bola vykonaná ostatnou novelou zákona o odpadoch, ďalšia úprava by spôsobila nový disbalans. Zmena celkovej filozofie sa plánuje v novom zákone o obaloch, ktoré ministerstvo aktuálne začína pripravovať.

9. Nesúhlasia so zavedením transparentného účtu a žiadajú túto povinnosť navrhovaných ustanovení § 28 ods. 14 až 17 z novely zákona o odpadoch vypustiť, resp. nahradiť sledovaný cieľ návrhom nižšie uvedených alternatívnych opatrení.

*Vyjadrenie MŽP SR*

Transparentný účet sa zavedie ako nástroj kontoly pre všetky OZV a len pre zberové spoločnosti, ktoré vykonávajú zber odpadov z obalov a z neobalových výrobkov.

10. Žiadajú doplniť § 58 ako úpravu osobotnej ohlasovacej povinnosti vo vzťahu k odpadom z obalov od pôvodcu odpadov, pochádzajúcich z iných ako komunálnych odpadov.

*Vyjadrenie MŽP SR*

Problematika bude predmetom širšej diskusie pri zmene celkovej filozofie zákona o obaloch.

11. Žiadajú doplniť nový § 16 ods. 4: „Ten, kto vykonáva zber odpadov z obalov a odpadov z neobalových výrobkov je v nadväznosti na § 6 povinný zabezpečiť zhodnotenie vytriedených množstiev odpadov z obalov a odpadov z neobalových výrobkov v takom rozsahu, aby organizácia zodpovednosti výrobcov pre obaly a neobalové výrobky splnila pre svojich zmluvných výrobcov ciele ustanovené v prílohe č. 3 tohto zákona.

*Vyjadrenie MŽP SR*

Upravené v zmysle pripomienky v § 6 ods. 13, §59 ods. 4 písm. d), § 81 ods. 27, § 105 ods. 3 písm. m).

12. Žiadajú ponechanie pôvodnej veľkosti predajnej plochy 200 m2 pri aplikácii povinnosti uvedenej v § 56 ods.7 zákona o odpadoch, namiesto navrhovaných 100 m2.

*Vyjadrenie MŽP SR*

Legislatívny návrh na úpravu plochy predajne, v ktorej majú byť poskytované opakovane použiteľné obaly vyplýva z opatrení zo schváleného strategického dokumentu Program predchádzania vzniku odpadu na roky 2019 - 2025, ako opatrenie na podporu opakovane použiteľných obalov na nápoje.

**Asociácia priemyselných zväzov**

1. Požadujú doplnenie výpovedných dovôdov zmluvy medzi OZV a obcou, v záume zachovania vyrovnanosti podľa § 27 ods. 5 písm. f).

*Vyjadrenie MŽP SR*

Úprava, ktorá rieši vyrovnanosť bola vykonaná ostatnou novelou zákona o odpadoch, ďalšia úprava by spôsobila nový disbalans. Zmena celkovej filozofie sa plánuje v novom zákone o obaloch, ktoré ministerstvo aktuálne začína pripravovať.

2. Navrhujú vloženie nového novelizačného bodu, ktorým sa § 59 ods. 4 doplní nové písm. d) v nasledovnom znení: „d) údaj o minimálnej požadovanej miere recyklácie vyjadrený % recyklácie z dotriedených množstiev druhotnej suroviny v nasledovných hodnotách: sklo 100%, plasty 97%, papier 92%, noviny a časopisy 100%, kompozitné obaly 92%, Kovy 100%, drevo 90%, ostatné 35%”.

*Vyjadrenie MŽP SR*

Upravené v zmysle pripomienky v § § 6 ods. 13, §59 ods. 4 písm. d), § 81 ods. 27, § 105 ods. 3 písm. m).

3. Navrhujú vloženie nového novelizačného bodu, ktorým sa v § 59 doplní nový ods. 14 (viď pripomieka č. 1 RÚZ).

*Vyjadrenie MŽP SR*

Takáto úprava bola vykonaná ostatnou novelou zákona o odpadoch, ďalšia úprav by spôsobila nový disbalans. Zmena filozofie sa plánuje v novom zákone o obaloch, ktoré ministerstvo aktuálne začína pripravovať.

4**.** Navrhujú vloženie nového novelizačného bodu, ktorým sa zo zákona vypustí § 59 ods. 1 písm. f). (viď pripomieka č. 6 RÚZ).

*Vyjadrenie MŽP SR*

V § 59 ods. 4 písm. e) sa doplnila povinná náležitosť zmluvy medzi OZV a zberovou spoločnosťou, v ktorej si OZV môže upraviť mantinely štandardov zberu.

5. Navrhujú vypustenie novelizačného bodu 13 bez náhrady. Zásadne nesúhlasia so zavedením povinnosti pre OZV viesť transparentný platobný účet.

*Vyjadrenie MŽP SR*

Transparentný účet sa zavedie ako nástroj kontroly pre všetky OZV a len pre zberové spoločnosti, ktoré vykonávajú zber odpadov z obalov a z neobalových výrobkov.

6. Navrhujú vypustenie bodu 7 § 16 ods. 13 – 15 bez náhrady.

*Vyjadrenie MŽP SR*

Transparentný účet sa zavedie len pre zberové spoločnosti, ktoré vykonávajú zber odpadov z obalov a z neobalových výrobkov.

7. S navrhovanou legislatívnou úpravou - uzatváranie zmluvy medzi OZV a obcou na obdobie dvoch rokov súhlasia len v prípade, ak bude akceptovaná pripomienka k § 59 ods. 11.

*Vyjadrenie MŽP SR*

Úprava, ktorá rieši vyrovnanosť bola vykonaná ostatnou novelou zákona o odpadoch, ďalšia úprava by spôsobila nový disbalans. Zmena celkovej filozofie sa plánuje v novom zákone o obaloch, ktoré ministerstvo aktuálne začína pripravovať.